SKRIFTLIG FORESPØRGSEL E-1642/00

af Heidi Hautala (Verts/ALE) til Kommissionen

(29. maj 2000)

Om: Indvirkningen på miljøet af motorvejen mellem Thessaloniki og Kavala

Motorvejen i det nordlige Grækenland mellem Thessaloniki og Kavala går for øjeblikket langs med den antikke Via Egnatia nær kysten ca. 4 km syd for landsbyen Vrasna. Den græske stat er imidlertid i færd

med at anlægge en ny motorvej, og ifølge en ny plan vil motorvejen blive flyttet mod nord til at gå fra landsbyens sydlige udkant til dalen vest for landsbyen og videre ind i en tunnel.

Indbyggerne i landsbyen Vrasna indgav allerede i 1997 en klage over planen til EU, men der er åbenbart ikke blevet truffet nogen foranstaltninger (sagsakt 437/97).

Landsbysamfundet i Vrasna vil blive ødelagt som følge af, at motorvejen anlægges. Forbindelserne til områdets administration i Asprovalta og det øvrige kystområde vil blive vanskeliggjort. Mange af indbyggerne i landsbyen Vrasna arbejder i kystområdets kommuner, og mange børn går i skole i områdets kommuner.

Projektet vil også ødelægge en enestående grotte, der ligger vest for landsbyen, hvor der f.eks. sidste sommer var forskere fra bl.a. Thessaloniki Universitet for at undersøge dens struktur og dyreliv. I grotten findes en sjælden flagermusart og andre sjældne arter af smådyr. Hvis vejen anlægges, vil den gå lige ved siden af grotten, og alene anlægsarbejdet vil forårsage betydelig skade på grotten for ikke at tale om de skader, som en flersporet motorvej vil give anledning til. På bjergskråningerne ved landsbyens sydlige udkant findes også adskillige arkæologiske fund og bosteder, der stammer fra den forhistoriske periode lige indtil den byzantinske periode.

Har Kommissionen stillet krav om en vurdering af projektets indvirkning på miljøet? Har Kommissionen drøftet gennemførelsen af projektet med de lokale myndigheder, efter at den har modtaget anmodningen om oplysninger fra landsbyens beboere? Hvad mener Kommissionen om de alternative planer for vejanlægningen?

Svar afgivet på Kommissionens vegne af Margot Wallström

(4. juli 2000)

I februar 1998 anførte Kommissionen i sit svar til de klagende at der ifølge dens oplysninger var blevet foretaget en miljøundersøgelse i 1993 for Via Egnatia-strækningen, som også omfatter grotten i Vrasna kommune. Kommissionens oplysninger er blevet verificeret for nyligt.

Alle den græske lovgivnings procedurer, herunder offentlig høring, er blevet fulgt. I miljøundersøgelsen er alternative vejlægninger blevet undersøgt, ifølge de græske myndigheder.

Opførelsen af Egnatia-strækningen, som det Ærede Medlem nævner, er endnu ikke påbegyndt.

Hvad grotten angår anfører den endelige ministerielle beslutning, der afslutter proceduren, at der ikke skal tages særlige hensyn eller tiltag. Kulturministeriets antropogeologiske og speleologiske eksperter anser ikke grotten for et vigtigt monument. Grotten er desuden hverken knyttet til de særligt beskyttede områder i Rådets direktiv 79/409/EØF af 2. april 1979 om beskyttelse af vilde fugle(1) eller til de lokaliteter af fællesskabsbetydning som foreslås i Rådets direktiv af 21. maj 1992 om bevaring af naturtyper samt vilde dyr og planter(2).

Ministeriet for miljø og offentlige arbejdet har alligevel foretaget en geofysisk undersøgelse af rutelægningen for motorvejen i forhold til grotten, og denne undersøgelse viste ikke nogen direkte forbindelse, fordi grotten ligger 200 meter fra Via Egnatia-strækningen. Ministeriet konkluderede, at der eventuelt kunne træffes særlige foranstaltninger under opførelsen som ikke er indledt endnu for at sikre, at grotten blev bevaret i sin nuværende stand.

(1) EFT L 103 af 25.4.1979.

(2) EFT L 206 af 22.7.1992.